เปิดตัวกองทุนอสังหาริมทรัพย์ชาริอะห์
แบงก์อิสลาม ผนึก 3 หน่วยงาน ตั้งกองทุนรวมอสังหาริมทรัพย์ถูกหลักศาสนาอิสลามเป็นกองแรกในไทย คาดผลตอบแทน 5-7% ต่อปี เปิดขายประมาณธ.ค.หรือต้นปีหน้า
9 พ.ย. 2553

แบงก์อิสลาม ผนึก 3 หน่วยงาน ตั้งกองทุนรวมอสังหาริมทรัพย์ถูกหลักศาสนาอิสลามเป็นกองแรกในไทย คาดผลตอบแทน 5-7% ต่อปี เปิดขายประมาณธ.ค.หรือต้นปีหน้า
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (IBANK) เปิดเผยว่า ธนาคารได้ลงนามบันทึกความเข้าใจร่วมกับบริษัทหลักทรัพย์จัดการกองทุน (บลจ.) ฟินันซ่า ในฐานะผู้จัดการกองทุน,บริษัทหลักทรัพย์ (บล.) ฟินันซ่าในฐานะที่ปรึกษาในการจัดตั้งกองทุน และบริษัทออพท์เอเชียแคปิตอล ในฐานะที่ปรึกษาทางการเงิน เพื่อสนับสนุนการจัดตั้งกองทุนรวมอสังหาริมทรัพย์ IBANK SHARIAH ซึ่งจะเป็นกองทุนรวมอสังหาริมทรัพย์กองทุนแรกในประเทศไทยที่มีคณะกรรมการศาสนาเข้าดูแลการหาผลประโยชน์ของกองทุนให้เป็นไปอย่างถูกต้องตามหลักศาสนาอิสลาม 
ทั้งนี้ กองทุน IBANK SHARIAH PROPERTY FUND จะลงทุนในอาคารสำนักงาน ซึ่ง IBANK จะเข้าเป็นผู้เช่าหลักและมีข้อกำหนดว่าผู้เช่ารายอื่นๆ จะต้องไม่ดำเนินธุรกิจที่มีลักษณะดังต่อไปนี้ 1.ธุรกิจที่เกี่ยวข้องกับการผูกขาด ตัดตอน 2.ธุรกิจที่เกี่ยวข้องกับเครื่องดื่มมึนเมา 3.ธุรกิจที่เกี่ยวข้องกับการพนันและสิ่งที่ผิดศีลธรรม และ 4.เกี่ยวข้องกับการผลิตหรือจำหน่ายอาวุธ 
นายธีรศักดิ์ กล่าวว่า จากที่ IBANK เป็นรัฐวิสาหกิจที่มีความมั่นคงสูงจะทำสัญญาระยะ 20 ปี เพื่อเช่าพื้นที่ทั้งหมดเป็นที่ตั้งของสำนักงานใหญ่และบริษัทในเครือทั้งหมด รวมทั้งรองรับการขยายตัวของธนาคารในอนาคต โดยปัจจุบันมีสาขาทั้งหมด 36 สาขา และมีแผนการขยายตัวเป็น 61 สาขา ในปี 2553 ในอัตราค่าเช่าที่ปรับเพิ่มขึ้นทุก 3 ปี ดังนั้นทำให้กองทุนดังกล่าวมีความเสี่ยงด้านค่าเช่าต่ำ
"ตอนนี้มีนักลงทุนต่างชาติสนใจในกองทุนดังกล่าวพอสมควร ซึ่งนอกเหนือจาก IBANK ซึ่งเป็นผู้เช่าหลักในอาคารดังกล่าวแล้วก็จะเข้ามาลงทุนในหน่วยลงทุนของกองทุนประมาณ 30% ตามเกณฑ์"นายธีรศักดิ์ กล่าว 
นายธีรพันธุ์ จิตตาลาน ประธานเจ้าหน้าที่บริหารและกรรมการบริหาร บลจ.ฟินันซ่า กล่าวว่า คาดว่ากองทุนจะให้อัตราผลตอบแทนประมาณ 5-7% ต่อปี และเหมาะกับผู้ลงทุนที่ต้องการความเสี่ยงต่ำ โดยคาดว่าจะเปิดเสนอขายให้แก่ผู้สนใจลงทุนภายในเดือนธ.ค.นี้หรือต้นปี 2554 เนื่องจากขณะนี้เตรียมจะยื่นสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในเร็วๆ นี้ เบื้องต้นคาดว่าขนาดกองทุนจะอยู่ที่ประมาณ 1,000 กว่าล้านบาท